Tomiko Itooka

Tomiko Itooka (née Yano; 23 Mikat 1908 – 29 Momuhau 2024) nopo nga songulun supercentenarian Jipun ii nookunan sabaagi tulun totos totuo' ii poimpasi id pomogunan ontok Manom 2024. Manarampas isido do porniagaan tekstil paganakan dau ontok Sangod Pomogunan II om napasi gisom umul 116 toun om 220 tadau.

 Koposion gulu 
Tomiko Itooka (née Yano) nopo nga nosusu ontok 23 Mikat 1908 id Osaka, Empayar Jipun. Isido nopo nga songulun mantad do tolu tanak id paganakan dau ii manarampas do kadai rasuk. Nakagayo isido id Jipun pogulu do pisangadan, timpu di tinandaan miampai pomodenan om koburuon empayar. Ontok timpu sikul takawas dau, minaganu isido do boogian id buul tapap.

 Kalaja 
Sinawaan i Itoka di Kenji Itooka, sanganu do sarikat tekstil. Ontok Sangod Pomogunan II, minaganu isido do tonggungan montok manarampas porniagaan paganakan id Jipun om sawo nopo dau nga kumalaja id iso kilang id Korea, id siriba pomorintaan do porinta Jipun. Tumanud Tinimungan Monoriuk Gerontologi, monorisid isio do operasi porniagaan ontok timpu do pinapagayo di tangaanak dau. Kopongo o pisangadan, tinilombus disio do monokodung porniagaan do paganakan.

 Koposion sondii 
Kiwaa apat tanak di Itooka. Ontok toun 1979, napatayan isido do sawo dau. Kahapas dii, minundaliu i Itooka kumaa Ashiya, Hyōgo. Ontok nakatalib no dii o toun, minintingubas isido do koposion di opurokis. Ontok umul 70 toun, tuminakad isio do Nulu Nijō om Nulu Ontake do induo. Ontok umul 100 toun di toun 2008, nakasalakoi i Itooka do tangga kuil Ashiya miampai au nuru do kouhupan. Minaganu nogi isido do boogian id Kakap Saigoku Kannon, iso kakap kumaa do 33 kuil. Pinikomoi i Itooka do anaru o umul dau miampai mangakan do punti om moginum Calpis, iso tiinumon di mimpohon do tenusu Jipun.

Itooka nga kakal po do osinggawa mimpanau ontok umul do 116 toun nga asaru nodii isido do momoguno tirikohon kitayor. Nookunan isido sabaagi tulun totos totuo' di kakal po poimpasi mantad di Guiness World Records ontok Manom 2024 kahapas kinapatayon di Maria Branyas. Minidu pogun isio ontok 29 Momuhau 2024 ontok umul do 116 toun om 220 tadau, id iso walai manamong id Ashiya. Tumanud ruputan, kinapatayon nopo dau nga kokomoi do komplikasi gama do notuo' no. Kahapas kinapatayon dau, nosiliu i Inah Canabarro Lucas kiumul do 116 toun mantad Brazil sabaagi tulun totos totuo' di kakal po poimpasi id pomogunan om i totos tohuri di nasalamat i nosusu ontok toun 1908.

 Intangai nogi 

 Kointayadan do supercentenarian Jipun
 Kointayadan do tulun totos totuo' i poimpasi po
 Kointayadan do tulun totos totuo' di nookunan
 Tulun totos totuo'

 Sukuon